
	SPRENDIMAS

	DĖL VILNIAUS MIESTO SAVIVALDYBĖS TARYBOS NARIO DOVYDO SKAROLSKIO VALSTYBĖS POLITIKŲ ELGESIO KODEKSO NUOSTATŲ PAŽEIDIMO

	
2026 m. spalio 19 d.  Nr. 9-142/26

	Vilnius

	


1. Vilniaus miesto savivaldybės (toliau – Savivaldybė) tarybos Etikos komisija (toliau – Komisija), susidedanti iš Linos Kavoliukienės (Komisijos pirmininkė),  Manto Benkunsko, Vitos Degutienės, Tomo Gulbino, Manto Jurgelaičio, Justinos Kašėtaitės, Skirmanto Tumelio, Almanto Stankūno ir Gžegož Sakson išnagrinėjo Ekaterinos Orlovos ir Vladimir Komarnickiy (toliau kartu – Pareiškėjai) 2026-07-17 skundą „Dėl Vilniaus miesto savivaldybės tarybos nario Dovydo Skarolskio padaryto Lietuvos Respublikos valstybės politikų elgesio kodekse nustatytų valstybės politiko elgesio principų pažeidimo“ (toliau – Skundas).
2. Komisija 2026-07-23 posėdyje nusprendė pradėti tyrimą dėl D. Skarolskio elgesio (2026-07-27 protokolas Nr. 9-107/26). 
3. Komisija 2026-10-13 posėdyje (2026-10-19 protokolas Nr. 9-141/26), išnagrinėjusi surinktą medžiagą, 

n u s t a t ė :
         4. 2026-07-20 Komisija gavo Pareiškėjų 2026-07-17 Skundą (reg. Nr. A60-215/26), kuriame nurodyta, kad  Pareiškėjai yra Rusijos Federacijos piliečiai, kuriems Lietuvos Respublikoje Migracijos departamento sprendimu taikoma tarptautinė apsauga pabėgėlio statuso suteikimo pagrindu. Pareiškėjai yra ilgamečiai ir nuoseklūs Rusijos Federacijos politinio režimo oponentai, taip pat „Rusijos savanorių korpuso“ (padalinio, veikiančio Ukrainos gynybos ministerijos Vyriausiosios žvalgybos valdybos sudėtyje) savanoriai. 
	2026-06-29 vakare Pareiškėjai apsilankė restorane „Hibernia Lounge“ (vadovas ir virtuvės šefas Richard Fenner), kur susidūrė su nepagrįstu atsisakymu juos aptarnauti ir netinkamu personalo elgesiu, dėl ko platformoje „Google“ paliko kritinius atsiliepimus apie aptarnavimo kokybę. Taigai, ginčas buvo išimtinai privataus civilinio teisinio pobūdžio.
	2026-07-01 Savivaldybės tarybos narys Dovydas Skarolskis, kuris, kaip numano Pareiškėjai, yra R. Fenner pažįstamas, savo socialinio tinklo „Facebook“ paskyroje paskelbė įrašą, kuriuo paskleidė tikrovės neatitinkančią įvykių versiją, išgirstą, kaip jis pats nurodė, iš virtuvės šefo: esą Pareiškėjai, atėję į restoraną, „ėmė tarpusavyje garsiai kalbėti kažkokias prorusiškas nesąmones“, elgėsi iššaukiančiai, trukdė „šalia sėdėjusiai ukrainiečių porai“, o vėliau „ketveriukė užsipuolė Arsenijų“ (padavėją). Jis taip pat įraše V. Komarnickiy pavadino „kremlyno neonaciku“, kartu viešai paskelbdamas jo tapatybės duomenis: „Čia turime reikalą su Žilvinas Svitojus apdainuotu kremlyno neonaciku Vladimir Ratnikov (tikr. Komarnicki) ir dar jūtūbere Jekaterina Orlova (dalinuosi jos YT kanalo screenu komentaruose)“ 
(Ž. Svitojus yra atsakovo pusės liudytojas civiliniame teismo procese, kuriame ieškovas yra 
V. Komarnickiy). D. Skarolskis savo auditoriją paragino apsilankyti minėtame restorane ir „Google“ platformoje palikti apie jį teigiamus atsiliepimus, kad būtų išstumti Pareiškėjų neigiami atsiliepimai.   
	Įgyvendindamas savo paties raginimą, D. Skarolskis „Google“ platformoje paskelbė penkių žvaigždučių atsiliepimą apie įstaigą, kuriame Pareiškėjus tiesiogiai pavadino „kiaulėmis“: „There are a couple of awful reviews from people who, I believe, acted like pigs. Just skip those biased haters“ (vertimas: Pora siaubingų atsiliepimų yra iš žmonių, kurie, mano nuomone, elgėsi kaip kiaulės. Tiesiog nekreipkite dėmesio į tuos šališkus neapykantos skleidėjus). E. Orlova savo „Instagram“ paskyroje paskelbė istorijų (stories) seriją, kuriose atkreipė sekėjų dėmesį į koordinuotą įstaigai ginti skelbiamų penkių žvaigždučių atsiliepimų, paliekamų kelių minučių intervalu, pobūdį. Tuomet D. Skarolskis savo „Facebook“ paskyroje paskelbė naują įrašą, kuriame nurodė: „Oi, kiek ašarų iš Hiberniją užpuolusios „pilietinės rusų žurnalistės“, kuriai mes teikiame prieglobstį. Kadangi pakrutino mane konkrečiai, nusiunčiau asmenišką pasiūlymą atsiknisti nuo restoranėlio ir grįžti į teroristinę valstybę arba išmokti gyventi europietiškai be aukos darymo iš savęs ir kripto-imperialistinių ašarų“. Analogiško turinio tekstą D. Skarolskis  išsiuntė E. Orlovai asmenine žinute „Instagram“ tinkle: „If you are the only bad reviewers in months, trust me you are pigs. Now GTFO from this nice place. You can go back to a terrorist state or learn to live like European. Without shitty victimization and crypto-imperialist tears“ (vertimas: Jei jūs vieninteliai per daugelį mėnesių rašote blogus atsiliepimus, patikėkite – jūs esate kiaulės. Dabar nešdinkitės iš šios puikios vietos. Galite grįžti į savo šalį arba išmokti gyventi kaip europiečiai – be nuolatinio š... aukos vaidmens ir imperialistinės retorikos). D. Skarolskis pats paskelbė E. Orlovos „Instagram“ istorijų ekrano kopijas, kuriose buvo nurodytas asmeninis jos profilis. Šis žingsnis sukėlė masines koordinuotas jo sekėjų atakas prieš E. Orlovos paskyras, reikalaujant deportacijos ir kaltinant Rusijos Federacijos karinės agresijos palaikymu. D. Skarolskio žinutė, išsiųsta E. Orlovai „Instagram“ tinkle, buvo pašalinta platformos „Meta“ administracijos, pranešus apie neatitiktį bendruomenės standartams patyčių ir priekabiavimo srityje („Your message didn't follow our standards on bullying and harassment“).
	Lietuvos Respublikos valstybės politikų elgesio kodekso (toliau – Elgesio kodeksas) 2 straipsnio 
4 dalyje nustatyta, kad valstybės politiko elgesys ar asmeninės savybės, susiję su kai kuriomis jo privataus gyvenimo aplinkybėmis ir galintys turėti reikšmės viešiesiems interesams, privačiu gyvenimu nelaikomi.
Pareiškėjų nuomone, skundžiami veiksmai priskirtini D. Skarolskio viešajam gyvenimui dėl šių pagrindų:
a) publikacijos paskelbtos jo viešame „Facebook“ puslapyje, kurį jis naudoja ir politinei komunikacijai;
b) publikacijose pateikiamas politinis privačių asmenų kvalifikavimas ir jos adresuotos auditorijai, suformuotai jo politinio statuso; c) auditorija raginama atlikti koordinuotus veiksmus dėl komercinės įstaigos reitingo; d) reikalavimas asmenims, kuriems Lietuvos Respublika taiko tarptautinę apsaugą, išvykti iš šalies ir „grįžti į teroristinę valstybę“, pareikštas asmens, einančio Savivaldybės tarybos Žmogaus teisių komisijos pirmininko pavaduotojo pareigas, tiesiogiai liečia viešąjį interesą ir pasitikėjimą institucija, kurioje šis asmuo eina pareigas.
	Pareiškėjų nuomone, Savivaldybės tarybos narys D. Skarolskis savo pasisakymais pažeidė šiuos valstybės politikų elgesio principus:
	1. Pagarbos žmogui ir valstybei principas (Elgesio kodekso 4 straipsnio 1 punktas). Reikalavimas asmenims, kuriems Lietuvos Respublika taiko tarptautinę apsaugą, „nešdintis į teroristinę valstybę“, pareikštas dėl buitinio ginčo dėl aptarnavimo kokybės komercinėje įstaigoje ir yra nesuderinamas su pareiga laikytis žmogaus teisių ir laisvių ir jas užtikrinti. Melagingi kaltinimai Kremliaus rėmimu asmenims, kuriems taikoma tarptautinė apsauga, kelia tiesioginę grėsmę jų saugumui ir menkina pasitikėjimą valstybės suteikta apsauga.
	2. Teisingumo principas (Elgesio kodekso 4 straipsnio 2 punktas). D. Skarolskis viešai supriešino Pareiškėjus su kitais įstaigos klientais pagal jų tariamas politines pažiūras ir tautinę kilmę, pareikalavo, kad jie išvyktų iš šalies, ir paragino savo auditoriją imtis veiksmų prieš juos. Toks elgesys tiesiogiai prieštarauja pareigai vienodai tarnauti visiems žmonėms, nepaisant tautybės, kilmės ir politinių pažiūrų.
	3. Padorumo principas (Elgesio kodekso 4 straipsnio 5 punktas). Tikrovės neatitinkančių žinių apie privačius asmenis skleidimas, nuorodų į asmeninius jų išteklius socialiniuose tinkluose skelbimas akivaizdžiai neigiamame kontekste, taip pat auditorijos raginimas dirbtinai manipuliuoti komercinės įstaigos reitingu yra nesąžiningi pranašumo siekimo būdai, darantys žalą Savivaldybės tarybos, ypač jos Žmogaus teisių komisijos, reputacijai ir autoritetui.
	4. Pavyzdingumo principas (Elgesio kodekso 4 straipsnio 6 punktas). Viešas privačių asmenų vadinimas „kiaulėmis“, asmeninės žinutės, kurioje yra įžeidimų ir reikalavimas išvykti iš šalies, taip pat paties politiko šios žinutės paskelbimas neatitinka visuotinai pripažįstamų dorovės, moralės ir etikos normų. Žinutės turinys ir tonas yra tokie, kad ją pašalino pati platforma kaip neatitinkančią jos standartų patyčių ir priekabiavimo srityje.
	5. Nesavanaudiškumo principas (Elgesio kodekso 4 straipsnio 7 punktas). D. Skarolskis viešai įsikišo į privatų komercinį ginčą savo pažįstamo interesais, pateikdamas iš jo išgirstą įvykių versiją kaip patikimą ir ragindamas savo auditoriją imtis veiksmų jo komerciniam interesui palaikyti. Kartu jis neatskleidė savo santykių su kita šalimi pobūdžio kaip aplinkybės, sukeliančios viešųjų ir privačių interesų konfliktą. Be to, viešas V. Komarnickiy diskreditavimas remiantis Ž. Svitojumi (asmeniu, kuris yra priešingos šalies liudytojas civiliniame procese, kuriame dalyvauja pareiškėjas) naudojantis politiniu autoritetu ir viešu statusu, yra politiko padėties naudojimas siekiant paveikti teismo proceso dalyvio suvokimą už šio proceso ribų.
	Pareiškėjai prašo Komisijos:
· Pripažinti, kad Savivaldybės tarybos narys D. Skarolskis pažeidė Elgesio kodekso 4 straipsnio 1, 2, 5, 6 ir 7 punktuose nustatytus valstybės politiko elgesio principus.
· Rekomenduoti D. Skarolskiui viešai atsiprašyti Pareiškėjų (Elgesio kodekso 9 straipsnio 1 dalies
 5 punktas).
· Rekomenduoti D. Skarolskiui suderinti savo elgesį su Kodekse nustatytais valstybės politiko elgesio principais (Elgesio kodekso 9 straipsnio 1 dalies 4 punktas).
· Įvertinti, ar D. Skarolskio veiksmai skleidžiant tikrovės neatitinkančias žinias turi nusikalstamos veikos, numatytos Lietuvos Respublikos baudžiamojo kodekso 154 straipsnyje (šmeižtas), požymių, ir, nustačius tokius požymius, perduoti tyrimo medžiagą ikiteisminio tyrimo įstaigoms ar prokuratūrai (Elgesio kodekso 9 straipsnio 1 dalies 6 punktas).
	5. Kartu su skundu Pareiškėjai pateikė socialinių tinklų įrašų ir juose vykusio susirašinėjimo ekrano nuotraukas, Migracijos departamento prie Lietuvos Respublikos vidaus reikalų ministerijos sprendimų suteikti Pareiškėjams prieglobsti (pabėgėlio statusą) Lietuvos Respublikoje. Papildomai Komisijai buvo pateikti: E. Orlovos darbovietės (naujienų portalo ir televizijos „Delfi“) charakteristiką, E. Orlovos charakteristiką iš „Rusijos savanorių korpuso“, veikiančio Ukrainos gynybos ministerijos Vyriausiosios žvalgybos valdybos (GUR) sudėtyje, oficialus „Rusijos savanorių korpuso“ pakvietimas V. Komarnickiy lankytis Ukrainoje savanoriškoms užduotims vykdyti.
	6. Komisija 2026-07-23 posėdyje nusprendė: pradėti tyrimą pagal Pareiškėjų Skundą; tyrimą atlikti dėl galimai pažeistų Elgesio kodekso 4 straipsnio 1, 2, 5, 6 ir 7 punktuose nurodytų principų (pagarbos žmogui ir valstybei, teisingumo, padorumo, pavyzdingumo, nesavanaudiškumo), tyrėjais paskirti Komisijos narius T. Gulbiną ir J. Kašėtaitę.
	7. Komisija, vadovaudamasi 2023-11-23 Tarybos sprendimu Nr. 1-278 patvirtintų Vilniaus miesto savivaldybės Etikos komisijos veiklos nuostatų 30, 31, 36 ir 39 punktais bei Elgesio kodekso 7 straipsniu, 2026-07-27 pranešimu Nr. A121-19288/26 informavo D. Skarolskį apie jo atžvilgiu 2026-07-23 pradėtą tyrimą pagal Pareiškėjų Skundą. Pranešime nurodyta, kad tyrimas pradėtas dėl jo Elgesio kodekse įtvirtintų valstybės politikų elgesio principų galimo nesilaikymo 2026-07-01 socialinio tinklo ,,Facebook“ asmeninėje paskyroje paskelbus įrašą su įspėjimu „POSTO PABAIGA BUS APIE VATĄ LIETUVOJE“. Įraše jis nurodė: „Kas šioje istorijoje yra įdomu – čia ne šiaip kokie gerieji rusai, kurie tyliai laukia išvaduotojų, kaip Jana, apie kurią neseniai dalinausi video. Čia turime reikalą su Žilvinas Svitojus apdainuotu kremlyno neonaciku Vladimir Ratnikov (tikr. Komarnicki) ir dar jūtūbere Jekaterina Orlova (dalinuosi jos YT kanalo screenu komentaruose)“(kalba netaisyta). Tai yra, savo įraše 
D. Skarolskis pavadino V. Komarnickiy „kremlino neonaciku“ kartu viešai paskelbdamas jo tapatybės duomenis, taip pat E. Orlovą ir V. Komarnickiy prilygino vadinamajai „vatai“ –  t. y. asmenims, pritariantiems agresyvių karo veiksmų prieš Ukrainą politikai. Po raginimo įraše skelbti „Google“ platformoje penkių žvaigždučių atsiliepimą apie restoraną „Hibernia Lounge“ pats tai padarė ir savo vertinimo įraše Pareiškėjus prilygino kiaulėms rašydamas: „There are a couple of awful reviews from people who, I believe, acted like pigs. Just skip those biased haters“ (kalba netaisyta) (vertimas: Pora siaubingų atsiliepimų yra iš žmonių, kurie, mano nuomone, elgėsi kaip kiaulės. Tiesiog nekreipkite dėmesio į tuos šališkus neapykantos skleidėjus).
	Be to, E. Orlovai D. Skalolskis išsiuntė asmeninę žinutę socialiniame tinkle „Instagram“, kurioje rašė: „If you are the only bad reviewers in months, trust me you are pigs. Now GTFO from this nice place. You can go back to a terrorist state or learn to live like European. Without shitty victimization and crypto-imperialist tears“ (kalba netaisyta) (vertimas: Jei jūs vieninteliai per daugelį mėnesių rašote blogus atsiliepimus, patikėkite – jūs esate kiaulės. Dabar nešdinkitės iš šios puikios vietos. Galite grįžti į savo šalį arba išmokti gyventi kaip europiečiai – be nuolatinio š... aukos vaidmens ir imperialistinės retorikos).
	Apie šį susirašinėjimą D. Skarolskis 2026-07-01 taip pat paskelbė socialinio tinklo ,,Facebook“ asmeninėje paskyroje: „Oi, kiek ašarų iš Hiberniją užpuolusios „pilietinės rusų žurnalistės“, kuriai mes teikiame prieglobstį. Kadangi pakrutino mane konkrečiai, nusiunčiau asmenišką pasiūlymą atsiknisti nuo restoranėlio ir grįžti į teroristinę valstybę arba išmokti gyventi europietiškai be aukos darymo iš savęs ir kripto-imperialistinių ašarų“ (kalba netaisyta). Įraše nurodė E. Orlovos socialinio tinklo „Instagram“ profilį, taip, galimai sukeldamas sekėjų atakas prieš ją, reikalaudamas E. Orlovos deportacijos ir kaltinant karinės agresijos palaikymu.
	Pranešime Tarybos narys informuotas, kad Komisija priėmė sprendimą pradėti tyrimą dėl anksčiau nurodytais įrašais socialiniuose tinkluose galbūt pažeistų Elgesio kodekso 4 straipsnyje numatytų pagarbos žmogui ir valstybei, teisingumo, padorumo, pavyzdingumo ir nesavanaudiškumo valstybės politikų elgesio principų, taip pat nurodė, kokiais konkrečiais veiksmais (pasisakymais) pasireiškė jo galimi pažeidimai, tai yra:
	1) pagarbos žmogui ir valstybei, nes reikalavimas asmenims, kuriems Lietuvos Respublika taiko tarptautinę apsaugą, „nešdintis į teroristinę valstybę“, pareikštas dėl buitinio ginčo dėl aptarnavimo kokybės komercinėje įstaigoje, yra nesuderinamas su pareiga laikytis žmogaus teisių ir laisvių ir jas užtikrinti. Kaltinimai asmenims, kuriems taikoma tarptautinė apsauga, kelia tiesioginę grėsmę jų saugumui ir menkina pasitikėjimą valstybės suteikta apsauga;
	2) teisingumo, nes viešai supriešino pareiškėjus su kitais įstaigos klientais pagal jų tariamas politines pažiūras ir tautinę kilmę, pareikalavo, kad jie išvyktų iš šalies, ir paragino savo auditoriją imtis veiksmų prieš juos; 
	3) padorumo, nes tikrovės neatitinkančių žinių apie privačius asmenis skleidimas, nuorodų į asmeninius jų išteklius socialiniuose tinkluose skelbimas akivaizdžiai neigiamame kontekste, taip pat auditorijos raginimas dirbtinai manipuliuoti komercinės įstaigos reitingu yra nesąžiningi pranašumo siekimo būdai, darantys žalą Savivaldybės tarybos, ypač jos Žmogaus teisių komisijos, reputacijai ir autoritetui;
	4) pavyzdingumo, nes viešas privačių asmenų vadinimas „kiaulėmis“, asmeninės žinutės, kurioje yra įžeidimų ir reikalavimas išvykti iš šalies, siuntimas jiems, taip pat šios žinutės paskelbimas neatitinka visuotinai pripažįstamų dorovės, moralės ir etikos normų. Žinutės turinys ir tonas yra tokie, kad ją pašalino pati platforma kaip neatitinkančią jos standartų patyčių ir priekabiavimo srityje;
	5) nesavanaudiškumo, nes, naudodamasis politiniu autoritetu ir viešu statusu, viešai įsikišo į privatų komercinį ginčą savo pažįstamo, įstaigos vadovo ir virtuvės šefo, interesais, pateikdamas iš jo gautą įvykių versiją kaip patikimą ir ragindamas savo auditoriją imtis veiksmų jo komerciniam interesui palaikyti. Be to, viešai siekė diskredituoti V. Komarnickiy remdamasis Ž. Svitojumi – asmeniu, kuris yra priešingos šalies liudytojas civiliniame procese, kuriame dalyvauja vienas iš Pareiškėjų. 
	8. Komisija, vadovaudamasi Vilniaus miesto savivaldybės Etikos komisijos veiklos nuostatų 41 punktu ir Elgesio kodekso 7 straipsnio 8 dalimi, išaiškino D. Skarolskiui jo teises ir paprašė iki 2026-08-17 elektroniniu paštu arba per Savivaldybės dokumentų valdymo sistemą „Avilys“ pateikti paaiškinimą, susijusius dokumentus (duomenis) ar kitus įrodymus dėl Skunde nurodytų aplinkybių, kurios bus nagrinėjamos kitame Komisijos posėdyje.  
	9. D. Skarolskis 2026-08-17 elektroniniu paštu pateikė paaiškinimą, taip pat pristatė jį Komisijos 2026-09-03 posėdyje. Tarybos narys nurodė, kad nesutinka su Skundo argumentais ir paaiškino, kad yra ne tik Savivaldybės tarybos narys, bet ir mokslininkas-tyrėjas, kuris akademinėse konferencijose yra skaitęs ne vieną pranešimą apie ideologinius / politinius radikalizmus ir juos lydinčias subkultūras, muziką, vizualiką, simboliką. Greta to, jis yra The European Society for the Study of Western Esotericism (ESSWE, Vakarų ezotericizmo tyrimų draugijos Europoje) ir Lietuvos ezoterizmo tyrimų grupės narys, daugiausiai dėmesio skiriantis įvairių kultūrinių simbolių evoliucijai kultūrinėse ir politinėse grupuotėse, grupėse ar tam tikruose pasakojimuose. 
	Jam asmeniškai juokingai atrodo pretenzija dėl šmeižto apie „neonaciką“, kai vien besiskundžiančio asmens elektroninio pašto adresas yra su skaičiais 818 (ratnikov818@gmail.com), kas yra labai senas dešinės radikalų trumpinys, sujungtas iš 88 (Heil Hitler, t. y. dvi 8-osios abėcėlės raidės, H) ir 18 (atitinkamai, Adolf Hitler), kas išsišifruoja į „Heil Adolf Hitler“. Jis galėtų būti apkaltintas tendencingu faktų interpretavimu, bet apie Komarnickiy/Ratnikovo priklausymą radikaliai dešinei rodo tiek jo biografija, tiek ir laisvalaikio nuotraukos bei pasisakymai. Pirma, jis yra/buvo nacionalistinės organizacijos „Juodasis blokas“ lyderis (https://ovd.info/en/node/26460), atvirai garbinantis rusiškos istorijos nacionalistus. Antra, Komarnickiy/Ratnikovą galima matyti radikalios dešinės muzikos koncertuose bei vilkint marškinėlius, kurie turi tiesioginę sąsają ne tik su radikalia dešine, bet ir politiniu ekstremizmu ir nacistiniais ezoteriniais judėjimais. Jis turi ne vieną iškarpą ir nuotraukas, kuriose yra internete reiškiama keista pozicija, taip pat ir pozuojant prie neoskinheadų ir neonacių judėjimams būdingų keltiškų kryžių, ekstremistinės dešinės grupuočių pamėgtos Sonnenrad (juodosios saulės) variacijos, kitų su baltosios rasės aukštinimu susijusių simbolių ir net tiesmukomis nuorodomis į nacistinio ezoteriko Adolf Josef Lanz/Jörg Lanz von Liebenfels knygą Theozoologie oder die Kunde von den Sodoms-Äfflingen und dem Götter-Elektron. Pastarojoje knygoje ginamos kitų rasių sterilizacijos idėjos. Jis įsitikinęs, kad pastarųjų faktų absoliučiai pakanka, kaip įrodymo, kad jokio šmeižto su išsireiškimu „neonacikas“ nebuvo.
	Jam asmeniškai, tai, kad šis asmuo ne tik gyvena Lietuvoje, bet ir, kaip jį patikino Ž. Svitojus, gavo leidimus dirbti su imigrantais ir jų asmenine informacija, kelia didelį susirūpinimą. Šio susirūpinimo fone dabartinį kreipimąsi į Komisija laiko galimu bandymu tikrinti Lietuvos institucines raudonąsias linijas: kiek kokios galios ir kaip gali įgyti Rusijos Federacijos piliečiai Lietuvoje, naudodamiesi liberalios demokratijos sąranga ir teisine baze.
	Kalbant apie E. Orlovą, į akis krenta tai, kad jos paskyros socialiniuose tinkluose yra vos kelių metų senumo. Prie paaiškinimo D. Skarolskis pridėjo nuotrauka, kurioje E. Orlova yra užsidėjusi marškinėlius Rock Against Communism. Nors su šiomis subkultūromis ir muzika nesusidūrusiems Lietuvos žmonėms šie žodžiai gali skambėti netgi pozityviai, tai politizuota muzikinė kryptis, atsiradusi Jungtinėje Karalystėje aštuntajame dešimtmetyje. Ji siejama su dešiniuoju ekstremizmu, ypač neonacistinių ir baltųjų nacionalistų grupuočių aplinka. Tiesa yra tokia, kad Rock Against Communism yra radikalios dešinės muzikos žanras, išaugęs kaip skinheadų ir susijusių subkultūrų atsvara žanrui Rock Against Racism, kuris siejamas su politine kaire. Rock Against Communism grupių muzikoje dažniausiai ne tiek agituojama prieš komunizmą, kiek už rasinį grynumą ir kitas ekstremistines idėjas. Šio žanro grupių turime ir Lietuvoje, jos groja koncertuose, kurie kartais atvirai pasisako ir prieš liberalios demokratijos vertybes, tarp eilučių kalba apie kitokių politinių režimų alternatyvas. 
	Taigi, Pareiškėjų pozicijoms jis negali simpatizuoti, todėl natūraliai palaiko poziciją, kurią išreiškė „Hibernia Launge“ kolektyvas, su kuriuo jis susipažino per 7 apsilankymus restorane, vėliau rekomendavo draugams ir iš keliolikos asmenų gavo privačias ir net viešas padėkas už vietos rekomendaciją. Tai, kad Pareiškėjai bando suformuluoti žodžių reikšmes sau palankiausiais rakursais yra sofizmas. „Vata“ ir „vatnikai“ jam asmeniškai „yra susiję ne tik su putinu ar kremliumi, bet rusišku imperializmu, kaip dvasine tautos liga, kuri skrodžia moderniosios rusijos istoriją nuo carmečio iki šiandienos“ (kalba netaisyta). 
	Atsakydamas dėl jo galimo Elgesio kodekso 4 straipsnio 1, 2, 5, 6 ir 7 punktuose nurodytų pagarbos žmogui ir valstybei, teisingumo, padorumo, pavyzdingumo, nesavanaudiškumo principų pažeidimo 
D. Skarolskis nurodė, kad, kaip Savivaldybės tarybos Žmogaus teisių komisijos vicepirmininkas, puikiai suvokia tiek žmogaus orumo vertę, tiek ir liberalios demokratijos suteikiamas viešo elgesio ribas, tiek ir jo, kaip išrinkto politiko, pareigas. Mato savo pareigą ginti pridėtinę vertę Vilniui kuriančius verslus, pasisakyti prieš neigiamas emocijas pabėgėliams iš Ukrainos keliančius Rusijos Federacijos piliečių pasisakymus, tad pagarbos žmogui ir valstybei principo nepažeidė.
	Jis pateikė faktus, rodančius, kad teisingumo principo jis nepažeidė, nes šis punktas paremtas visiškai neįrodytais teiginiais.
	Teiginys dėl galimo padorumo principo pažeidimo neatlaiko net loginės analizės, nes yra sujungtas iš dviejų tarpusavyje menkai besisiejančių aplinkybių. Jis niekuo nesiskundė ir nieko nerekomendavo bei apskritai nenurodė savo darbo Savivaldybės taryboje, nedarė politinio spaudimo. Šį kaltinimą vertina kaip tiesioginį ar netiesioginį norą susiaurinti jam Konstitucijos suteikiamas žodžio, minties ir kitas iš to išplaukiančias laisves.
	Kaltinimas pavyzdingumo principo pažeidimu remiasi neteisingu teksto išaiškinimu (vertimu): frazė „You can go back to a terrorist state or learn to live like European“ yra ne reikalavimas išvykti iš šalies, bet aiškiai išdėstytas siūlymas pasirinkti tarp nepatogumų kėlimo Lietuvos piliečiams ir gyventojams arba gebėjimo integruotis, o ne teikti Lietuvos institucijoms bei teismams didelį kiekį skundų (jam žinoma, kad Pareiškėjai pastaruoju metu dalyvavo ne viename procese).
	Teiginys dėl nesavanaudiškumo principo pažeidimo – tai dar vienas bandymas riboti jo asmens teises. Jei R. Fenner po 7 apsilankymų jo įstaigoje „Hibernia Launge“ tapo jam „artimu žmogumi“, tai jis galėtų pasidžiaugti, kad Vilniaus centrinėje dalyje per 16 pastarųjų metų įgijo kelis šimtus „artimų žmonių“, pradedant antikvarinėmis knygų parduotuvėmis ir kirpyklomis bei baigiant čeburekinėmis ir kavinėmis. Mano, kad šis teiginys spekuliatyvus ir neatitinkantis realybės.
	10. 2026-09-03 Komisijos posėdyje D. Skarolskis papildomai nurodė, kad savo nuomonę apie Skunde jam mestus kaltinimus išdėstė paaiškinime. Jo manymu, jis neturėtų teisintis dėl to, jog socialiniuose tinkluose išreiškė savo asmeninę nuomonę. Pasisakymas buvo susijęs su konkrečia vieta – restoranu „Hibernia Lounge“, kuri jam yra žinoma kaip klientui, joje yra lankęsis ne vieną kartą ir mano, kad tokios vietos daro miestą patrauklesnį tiek gyventojams, tiek svečiams. Pastebėjęs, kad tarp daugybės teigiamų vertinimų atsirado keletas vienos žvaigždutės įvertinimų, susijusių su asmenimis iš Rusijos arba siejamais su Rusija, viešai išreiškė savo nuomonę. Papildomai pasidomėjęs viešai prieinama informacija suprato, kad V. Komarnickiy yra žmogus, kuris Rusijoje veikė su neonacistine Juodojo bloko organizacija, buvo vienas jos lyderių. Jis yra nusifotografavęs daugybėje koncertų ir vietų, kuriose matyti su neonacizmu siejamų ženklų (keltų kryžiai, įvairios runos ). To neslepia ir užrašai ant jo marškinėlių, kuriuose skelbiama apie baltosios rasės aukštinimą ir kitų rasių naikinimą. Tai patvirtinančias nuotraukas jis Komisijai pateikė.
	D. Skarolskio nuomone, E. Orlovos atvejis yra šiek tiek kitoks. Jo vertinimu, pastaroji sudaro įspūdį, kad laikosi pilietinių pažiūrų ir viešai save pristato kaip Lietuvoje gyvenančią Rusijos žurnalistę, palaikančią demokratines vertybes. Tačiau jis atkreipė dėmesį į E. Orlovos dėvėtus marškinėlius su užrašu Rock Against Communism. Šių grupių muzikoje dažniausiai agituojama ne tiek prieš komunizmą, kiek už rasinį grynumą ir kitas ekstremistines idėjas. E. Orlova „Telegram“ kanale naudoja keltų kryžių, kuris vienareikšmiškai pripažįstamas kaip dešiniųjų ekstremistinių idėjų atspindys.
	D. Skarolskis nurodė, kad neišvadinęs skundo pareiškėjų necenzūrine leksika. Kaip jau buvo nurodęs paaiškinime, mano, kad sąvokos „vata“ ir „vatnikai“ yra susijusios ne tik su putinizmu, bet ir rusiško imperializmo aukštinimu. Vartodamas „vatniko“ epitetą turėjo galvoje būtent V. Komarnickiy, kuris, jo nuomone, yra rusų ekstremistas ir imperialistas. Rusijos savanorių korpuso vadovo ir kai kurių atstovų politinės pažiūros nėra tolerantiškos, linkęs į baltosios rasės aukštinimą. Tai nepaneigia gerų darbų Ukrainoje, bet nereiškia, kad organizacija vienalytė. 
	Sužinojęs apie blogus įstaigos vertinimus, jis susisiekė su „Hibernia Lounge“ savininku ir sužinojo, kad apsilankę keturi rusakalbiai pradėjo savo kalbomis kelti šalia sėdėjusių ukrainiečių nepasitenkinimą. Pastarieji paprašė padavėjo (taip pat Ukrainos piliečio) perduoti žinią rusams. Iš to kilo konfliktas. Socialiniuose tinkluose jis išreiškė savo asmeninę nuomonę apie situaciją ir pakvietė žmones apsilankyti įstaigoje bei ją vertinti pagal savo asmeninę patirtį. Tvirtina, kad Pareiškėjų teiginiai, kad jis neturėjo teisės rašyti šių dalykų, taip pat kad naudojosi Savivaldybės tarybos nario pareigomis – absoliučiai nepagrįsti.

	Komisijos išvados.
	17. Komisijos tyrėjai T. Gulbinas ir J. Kašėtaitė, atlikę tyrimą, pristatė Komisijai savo išvadas, kurioms Komisija pritarė.
	18. Komisija sprendžia:
	18.1. Dėl pagarbos žmogui ir valstybei principo pažeidimo.
	Elgesio kodekso 4 straipsnio 1 punkte nustatyta, kad valstybės politikas viešajame gyvenime vadovaujasi pagarbos žmogui ir valstybei principu, t. y. vienodai tarnauja visiems žmonėms nepaisydamas jų tautybės, rasės, lyties, kalbos, kilmės, socialinės padėties, išsilavinimo, religinių įsitikinimų, politinių pažiūrų, amžiaus ar kitų skirtumų. Pareiškėjai teigia, kad D. Skarolskis pažeidė šį principą, nes V. Komarnickiy viešai pavadino „kremlyno neonaciku“, pareiškėjus siejo su „vata“, o 
E. Orlovai nurodė, kad ji gali grįžti į „teroristinę valstybę“ arba išmokti gyventi kaip europietė. Pareiškėjų nuomone, toks elgesys, ypač atsižvelgiant į jų tarptautinės apsaugos statusą Lietuvoje, yra nesuderinamas su politiko pareiga gerbti žmogaus teises ir laisves.
	Tyrimo metu surinkti duomenys nesudaro pakankamo pagrindo konstatuoti šio principo pažeidimą. D. Skarolskio paaiškinimas rodo, kad jo neigiamas pareiškėjų vertinimas buvo grindžiamas ne vien jų Rusijos Federacijos pilietybe ar tautybe. Dėl V. Komarnickiy D. Skarolskis nurodo jo, politiko vertinimu, ankstesnę veiklą, galimas sąsajas su radikalios dešinės aplinka, tam tikros simbolikos naudojimą ir dalyvavimą atitinkamuose renginiuose. Dėl E. Orlovos taip pat nurodomos konkrečios aplinkybės, kuriomis D. Skarolskis grindė savo vertinimą, įskaitant jo pateiktą nuotrauką su „Rock Against Communism“ simbolika. 
	Pažymėtina, kad frazė „You can go back to a terrorist state or learn to live like European. Without shitty victimization and crypto-imperialist tears“ suformuluota ne kaip reikalavimas, o kaip galimybė pasirinkti vieną iš dviejų variantų, t. y. nubrėžia du galimus kelius ir palieka pasirinkimą adresatui, ji nelaikytina tiesioginiu reikalavimu išvykti iš šalies.
	Komisijai nėra būtina pritarti D. Skarolskio vertinimams ar pripažinti juos objektyvia tiesa. Tačiau, vertinant Skunde nurodytą šio principo pažeidimą, reikšminga tai, kad iš pateiktos medžiagos negalima teigti, jog D. Skarolskio poziciją nulėmė vien Pareiškėjų tautybė ar pilietybė. Taip pat nenustatyta, kad frazė apie galimybę grįžti į „teroristinę valstybę“ būtų buvusi išsakyta kaip oficialus D. Skarolskio, veikiančio Savivaldybės tarybos nario vardu ir naudojančio savo įgaliojimus, reikalavimas pareiškėjams išvykti iš Lietuvos. D. Skarolskis savo paaiškinime šią frazę aiškina kaip poleminę nuorodą į, jo supratimu, alternatyvą tarp netinkamo elgesio ir integravimosi. Pasirinkta formuluotė yra šiurkšti ir valstybės politikui nerekomenduotina, tačiau vien jos šiurkštumo nepakanka Elgesio kodekso 4 straipsnio 1 punkto pažeidimui konstatuoti.
	Išvada. Nėra pakankamo faktinio ir teisinio pagrindo pripažinti, kad D. Skarolskis pažeidė Elgesio kodekso 4 straipsnio 1 punkte įtvirtintą pagarbos žmogui ir valstybei principą.
	18.2. Dėl teisingumo principo pažeidimo.
	Vadovaudamasis teisingumo principu valstybės politikas vienodai tarnauja visiems žmonėms nepaisydamas jų tautybės, rasės, lyties, kalbos, kilmės, socialinės padėties, išsilavinimo, religinių įsitikinimų, politinių pažiūrų, amžiaus ar kitų skirtumų (Elgesio kodekso 4 straipsnio 2 punktas). Pareiškėjai teigia, kad D. Skarolskis juos supriešino su kitais asmenimis pagal jų politines pažiūras bei tautinę kilmę ir dėl to pažeidė pareigą vienodai tarnauti visiems žmonėms. Pažymėtina, kad patys Pareiškėjai Skunde pirminį ginčą įvardija kaip buitinį, susijusį su  aptarnavimo kokybe komercinėje įstaigoje, t. y. privataus civilinio teisinio pobūdžio ginčą. Akivaizdu, kad susipriešinimui būta ir kalbinio bei tautinio pagrindo, tačiau šie aspektai Skunde neminimi.
	Komisijos vertinimu, surinkti duomenys nesudaro pakankamo pagrindo konstatuoti šio principo pažeidimą. Tyrimo metu nenustatyta, kad D. Skarolskis, vykdydamas Savivaldybės tarybos nario funkcijas, būtų priėmęs pareiškėjams nepalankų sprendimą, atsisakęs jiems suteikti paslaugą, trukdęs naudotis Savivaldybės teikiamomis paslaugomis ar kitaip nevienodai vykdęs savo, kaip valstybės politiko, pareigas. Nagrinėjamu atveju žinutėse buvo išreikštas neigiamas asmeninis D. Skarolskio požiūris į Pareiškėjus ir jų politines pažiūras bei veiklą. D. Skarolskis savo paaiškinime išsamiai nurodė aplinkybes, kuriomis grindė tokį vertinimą. Neigiamas ar net kategoriškas požiūris į kito asmens politines pažiūras savaime nėra pakankamas įrodymas, kad politikas nevienodai tarnavo žmonėms Elgesio kodekso 4 straipsnio 2 punkto prasme, nes nenustatytas konkretus D. Skarolskio, kaip Savivaldybės tarybos nario, sprendimas ar veikimas, kuriuo Pareiškėjams dėl jų tautybės, kilmės ar politinių pažiūrų būtų buvęs taikomas skirtingas traktavimas vykdant viešąsias funkcijas. 
	Išvada. Nėra pakankamo faktinio ir teisinio pagrindo pripažinti, kad D. Skarolskis pažeidė Elgesio kodekso 4 straipsnio 2 punkte įtvirtintą teisingumo principą.
	18.3. Dėl padorumo principo pažeidimo. 
	Elgesio kodekso 4 straipsnio 5 punkte nustatyta, kad valstybės politikas viešajame gyvenime vadovaujasi padorumo principu, t. y. elgiasi deramai pagal einamas pareigas, vengia situacijų, kai politiko elgesys kenktų jo ar institucijos, kurioje jis eina pareigas, reputacijai ir autoritetui, vengia nesąžiningų pranašumo siekimo būdų, gautą oficialią informaciją naudoja tik pareigoms atlikti ir nesipelno iš jos. 
	Pareiškėjai teigia, kad D. Skarolskis skleidė tikrovės neatitinkančias žinias, viešino Pareiškėjų socialinių tinklų paskyras neigiamame kontekste ir ragino auditoriją teigiamais atsiliepimais palaikyti „Hibernia Lounge“, taip, Pareiškėjų vertinimu, kenkdamas Savivaldybės tarybos ir jos Žmogaus teisių komisijos reputacijai bei siekdamas nesąžiningo pranašumo komercinei įstaigai.
	Komisija sprendžia, kad surinkti duomenys nesudaro pakankamo pagrindo konstatuoti šio principo pažeidimą. Pareiškėjų argumentas dėl tikrovės neatitinkančių žinių skleidimo grindžiamas jų pateikiama konflikto ir savo pačių politinių pažiūrų interpretacija. Tuo tarpu D. Skarolskis pateikė kitą įvykių bei pareiškėjų viešos veiklos vertinimą ir nurodė medžiagą, kuria grindė savo poziciją. Iš Skundo nėra visiškai aišku, kokią konkrečiai galimai melagingą informaciją paskleidė D. Skarolskis. Tačiau, vien aplinkybė, kad Pareiškėjai nesutinka su D. Skarolskio pateikta informacija ar jos vertinimu, savaime neleidžia konstatuoti, kad D. Skarolskis sąmoningai skleidė tikrovės neatitinkančią informaciją. 
	Vertinant D. Skarolskio raginimą apsilankyti „Hibernia Lounge“ ir palikti atsiliepimą, pažymėtina, kad toks raginimas parodo aiškų asmens vienos privataus konflikto pusės palaikymą. Tačiau nenustatyta, kad D. Skarolskis, siekdamas suteikti įstaigai nesąžiningą pranašumą, šiuo atveju būtų naudojęsis savo Savivaldybės tarybos nario įgaliojimais ar turima informacija. D. Skarolskis nurodo, kad įstaigoje buvo lankęsis septynis kartus ir vėliau ją rekomendavo kitiems asmenims. Surinkta medžiaga patvirtina jo palankų asmeninį požiūrį į įstaigą, tačiau tai nesudaro pagrindo konstatuoti Elgesio kodekso 4 straipsnio 5 punkto pažeidimą. Taip pat nėra pagrindo konstatuoti, kad D. Skarolskio raginimas pakenkė Savivaldybes tarybos ar Žmogaus teisių komisijos reputacijai. 
	Išvada. Nėra pakankamo faktinio ir teisinio pagrindo pripažinti, kad D. Skarolskis pažeidė Elgesio kodekso 4 straipsnio 5 punkte įtvirtintą padorumo principą.
	18.4. Dėl pavyzdingumo principo pažeidimo.
	Vadovaudamasis pavyzdingumo principu valstybės politikas deramai elgiasi visuomenėje, laikosi visuotinai pripažįstamų dorovės, moralės ir etikos normų (Elgesio kodekso 4 straipsnio 6 punktas). 
	Pareiškėjai pavyzdingumo principo pažeidimą grindžia tuo, kad D. Skarolskis juos išvadino „kiaulėmis“, E. Orlovai išsiuntė žinutę, kurioje pavartojo formuluotes „GTFO“ bei „You can go back to a terrorist state or learn to live like European“, ir vėliau šią komunikaciją paviešino. Pareiškėjai taip pat nurodo, kad žinutė buvo pašalinta „Meta“ platformoje kaip neatitinkanti jos patyčių ir priekabiavimo standartų.
	Dėl vadinimo „kiaulėmis“: D. Skarolskio tekste rašoma taip: „If you are the only bad reviewers in months, trust me you are pigs“. Tai yra sudėtinis sakinys, kurio pirmoje dalyje nurodyta sąlyga, o antroje – teiginys. Teiginio galiojimas priklauso nuo sąlygos išpildymo, todėl nėra tikslu teigti, kad asmenys buvo išvadinti „kiaulėmis“ tiesiogine šio išsireiškimo prasme. Pažymėtina, kad ši žinutė buvo privačiai siųsta E. Orlovai, tad ji nebuvo vieša.
	Surinkti duomenys nesudaro pakankamo pagrindo konstatuoti pavyzdingumo principo pažeidimą.
Komisija negali paneigti, kad D. Skarolskio pasirinktos formuluotės yra šiurkščios, konfrontacinės ir neatitinka santūrios politinės komunikacijos standarto. Tačiau, vertinant valstybės politiko atsakomybę pagal Elgesio kodeksą, turi būti vertinamas ne vien konkretaus žodžio ar frazės šiurkštumas, bet visas komunikacijos kontekstas, jos pobūdis ir pakankamas ryšys su konkrečiu Elgesio kodekso principu.
	Aplinkybė, kad privačios socialinio tinklo platformos administratorius pašalino vieną iš žinučių dėl jos neatitikties platformos bendruomenės standartams, yra reikšminga bendram komunikacijos pobūdžiui įvertinti, tačiau savaime nėra pakankamas Elgesio kodekso pažeidimo įrodymas. Privačios platformos bendruomenės standartų pažeidimas ir valstybės politiko teisinės atsakomybės pagal Elgesio kodeksą klausimas nėra tapatūs.
	Vertintina ir tai, kad pasisakymai atsirado vykstant konfliktinei viešai diskusijai, kurios dalyviai pateikia skirtingas faktinių įvykių ir vieni kitų veiksmų versijas. Todėl šiurkšti ir valstybės politikui nerekomenduotina komunikacija šios bylos aplinkybių visumoje nėra pakankamas pagrindas konstatuoti Elgesio kodekso pažeidimą. Kartu tikslinga atkreipti D. Skarolskio dėmesį į valstybės politikui keliamą aukštesnį viešosios komunikacijos standartą ir rekomenduoti ateityje vengti įžeidžiančios, žeminančios ar pernelyg konfrontacinės leksikos.
	Išvada. Nėra pakankamo faktinio ir teisinio pagrindo pripažinti, kad D. Skarolskis pažeidė skunde nurodytą pavyzdingumo principą.
	18.5. Dėl nesavanaudiškumo principo pažeidimo.
	Elgesio kodekso 4 straipsnio 7 punkte nustatyta, kad valstybės politikas viešajame gyvenime vadovaujasi nesavanaudiškumo principu, t. y. tarnauja valstybei ir visuomenės interesams, vengia tariamų ar tikrų viešųjų ir privačių interesų konfliktų, jiems iškilus, imasi visų reikiamų priemonių, kad jie būtų išspręsti greitai ir atitiktų visuomenės interesus, nenaudoja savo pareigų ar padėties siekdamas daryti įtaką kito asmens sprendimui, kuris galėtų būtų naudingas politikui ar jo artimam asmeniui.
	Pareiškėjai teigia, kad D. Skarolskis įsitraukė į privatų komercinį ginčą savo pažįstamo – „Hibernia Lounge“ vadovo ir virtuvės šefo – interesais, palaikė jo pateiktą įvykių versiją ir ragino savo auditoriją imtis veiksmų komercinės įstaigos interesams palaikyti.
	Surinkti duomenys nesudaro pagrindo konstatuoti nesavanaudiškumo principo pažeidimą. Surinktoje medžiagoje nenustatyta duomenų, kad D. Skarolskis turėjo ar turi turtinį, finansinį ar kitą konkretų privatų interesą „Hibernia Lounge“ veikloje. Nenustatyta, kad jis būtų šios įstaigos savininkas, dalininkas, darbuotojas ar gautų iš jos bet kokią materialinę ar kitokio pobūdžio naudą. D. Skarolskis nurodo įstaigoje lankęsis septynis kartus ir ją rekomendavęs kitiems asmenims. Jis taip pat nesutinka su Skunde primetamu artimo asmeninio ryšio su įstaigos savininku vertinimu. Svarbu ir tai, kad tyrimo medžiagoje nenustatyta, jog D. Skarolskis būtų pasinaudojęs Savivaldybės tarybos nario administraciniais ar instituciniais įgaliojimais „Hibernia Lounge“ naudai, siektų paveikti bet kokio pobūdžio sprendimą (-us) dėl šios įstaigos.
	Viešas palankios nuomonės apie įstaigą pareiškimas ir raginimas kitiems ją palaikyti gali būti vertinamas kaip vienos konflikto pusės palaikymas, tačiau, nesant nustatyto privataus intereso ir naudojimosi tarnybine padėtimi jam tenkinti, nėra pagrindo nesavanaudiškumo principo pažeidimui konstatuoti.
	Išvada. Nėra pakankamo faktinio ir teisinio pagrindo pripažinti, kad D. Skarolskis pažeidė Elgesio kodekso 4 straipsnio 7 punkte įtvirtintą nesavanaudiškumo principą.
	19. Pareiškėjai nurodo, kad po D. Skarolskio paskelbtų įrašų prasidėjo koordinuotos jo sekėjų atakos prieš E. Orlovos paskyras, buvo reikalaujama jos deportacijos, ji kaltinta Rusijos Federacijos agresijos palaikymu. Turimi duomenys nėra pakankami D. Skarolskiui priskirti atsakomybę už visus po jo publikacijų atliktus trečiųjų asmenų veiksmus. Vien chronologinė aplinkybė, kad tam tikri trečiųjų asmenų veiksmai buvo atlikti po D. Skarolskio publikacijų, savaime neįrodo, kad jis šiuos veiksmus organizavo, koordinavo ar kurstė juos atlikti.
	20. Pareiškėjai Skunde prašo įvertinti, ar D. Skarolskio veiksmai, skleidžiant, jų teigimu, tikrovės neatitinkančias žinias, turi Lietuvos Respublikos baudžiamojo kodekso 154 straipsnyje numatytos nusikalstamos veikos požymių. D. Skarolskis su šiuo vertinimu nesutiko ir pateikė paaiškinimus bei nurodė medžiagą, kuria grindė savo teiginius ir politinius vertinimus. Komisijai pateikta medžiaga patvirtina, kad tarp šalių egzistuoja esminis ginčas tiek dėl faktinių aplinkybių, tiek dėl D. Skarolskio pavartotų politinių apibūdinimų pagrįstumo. Komisijos atliekamo tyrimo dalykas pirmiausia yra valstybės politiko elgesio atitikties Elgesio kodekso principams vertinimas. Pažymėtina, kad Komisija, net ir nustačiusi tam tikrus  nusikalstamos veiklos, numatytos Baudžiamojo kodekso 154 straipsnyje (šmeižimas), požymius, perduoti medžiagą prokuratūrai, policijai ar kt. ikiteisminio tyrimo įstaigai procesiniam sprendimui priimti neturi teisės, nes šiuo atveju dėl ikiteisminio tyrimo pradėjimo turi kreiptis pats asmuo: minėto straipsnio 2 dalyje nustatyta, kad už šiame straipsnyje numatytas veikas asmuo atsako tik tuo atveju, kai yra nukentėjusio asmens skundas ar jo teisėto atstovo pareiškimas, ar prokuroro reikalavimas. 
	Išvada. Nėra teisinio pagrindo tenkinti pareiškėjų prašymą dėl medžiagos perdavimo ikiteisminio tyrimo institucijoms ar prokuratūrai.

	Apibendrinimas.
	Ištyrus Skunde nurodytas aplinkybes, pripažintina, kad D. Skarolskio komunikacijoje buvo vartojama šiurkšti, konfrontacinė ir valstybės politikui nerekomenduotina leksika. Tačiau, ne kiekvienas netaktiškas, šiurkštus ar visuomenėje neigiamai vertinamas politiko pasisakymas savaime sudaro konkretų Elgesio kodekso pažeidimą. Sprendžiant dėl valstybės politiko atsakomybės, turi būti nustatytos faktinės aplinkybės, leidžiančios pagrįstai susieti konkretų veiksmą su konkretaus Elgesio kodekse nustatyto principo pažeidimu. Šiuo atveju pateiktų ir tyrimo metu vertintų duomenų visuma tokio pagrindo nesudaro. Nenustatyta duomenų, leidžiančių konstatuoti, kad D. Skarolskis diskriminavo Pareiškėjus dėl jų tautybės ar pilietybės, nevienodai vykdė savo, kaip tarybos nario, funkcijas; pasinaudojo tarybos nario įgaliojimais siekdamas komercinės naudos „Hibernia Lounge“, turėjo konkretų privatų interesą šios įstaigos veikloje, organizavo ar koordinavo trečiųjų asmenų veiksmus prieš pareiškėjus. 

21. Komisija, vadovaudamasi Elgesio kodekso 9 straipsnio 1 dalies 1 punktu ir Nuostatų 45, 49 ir 50 punktais, atsižvelgdama į tyrimo metu nustatytas faktines aplinkybes,
n u s p r e n d ė :
21.1. konstatuoti, kad Savivaldybės tarybos narys Dovydas Skarolskis savo 2026-07-01 įrašais socialiniame tinkle „Facebook“ , komentaru Google platformoje ir susirašinėjimu socialiniame tinkle „Instagram“ nepažeidė Lietuvos Respublikos valstybės politikų elgesio kodekso 4 straipsnio 1, 2, 5, 6 ir 7 punktuose nustatytų pagarbos žmogui ir valstybei, teisingumo, padorumo, pavyzdingumo ir nesavanaudiškumo principų.
21.2. Netenkinti Pareiškėjų prašymų rekomenduoti D. Skarolskiui viešai atsiprašyti ir suderinti savo elgesį su Elgesio kodekse nustatytais valstybės politiko elgesio principais kadangi tyrimo metu nenustatytas (-i) Elgesio kodekso pažeidimas (-ai), kuriuo (-iais) būtų grindžiamos tokios rekomendacijos.
21.3. Netenkinti Pareiškėjų prašymo perduoti tyrimo medžiagą ikiteisminio tyrimo institucijoms ar prokuratūrai, kartu išaiškinant, kad Pareiškėjai turi teisę savarankiškais kreiptis į nurodytas institucijas.
21.4. Atkreipti Savivaldybės tarybos nario D. Skarolskio dėmesį į valstybės politikui keliamą aukštesnį viešosios komunikacijos standartą ir rekomenduoti ateityje vengti įžeidžiančios, žeminančios ir pernelyg konfrontacinės leksikos, galinčios menkinti politinės diskusijos kultūrą bei visuomenės pasitikėjimą savivaldybės institucijomis. Ši rekomendacija nelaikytina valstybės politikų elgesio principų pažeidimo konstatavimu.
21.5. Apie priimtą Komisijos sprendimą informuoti Savivaldybės tarybos narį D. Skarolskį ir Pareiškėjus.
21.3. Vadovaujantis Lietuvos Respublikos Vyriausiosios tarnybinės etikos komisijos įstatymo 
24 straipsnio 1 ir  3 dalimis, šį Komisijos sprendimą ir visus jį pagrindžiančius dokumentus per 5 darbo dienas pateikti Vyriausiajai tarnybinės etikos komisijai.
21.4. Išaiškinti Savivaldybės tarybos nariui ir Pareiškėjams, kad šis sprendimas gali būti skundžiamas Vyriausiajai tarnybinės etikos komisijai per vieną mėnesį nuo jo paskelbimo arba įteikimo dienos.
21.5. Šį Komisijos sprendimą paskelbti Savivaldybės interneto svetainėje.




Komisijos pirmininkė		                                                                             Lina Kavoliukienė

